Peterburglik yigit o‘zi yaratgan “quyoshmobil”da Xitoyga qadar borishni rejalashtirmoqda

Sankt-Peterburgda istiqomat qiluvchi Nikita Poddubnov ismli bloger qimmat yoqilg‘i talab etilmaydigan mashinani yaratishga qaror qildi. Natijada og‘irligi 150 kilogrammga yetadigan “Fazan” — qo‘lbola avtomobil paydo bo‘ldi va uning harakatlanishi uchun faqat quyosh energiyasi talab etiladi, deb xabar beradi Motor.

“Fazan” — 23 yoshli peterburglik yigitning birinchi avtomobil loyihasi va hatto birinchi elektrokari emas. Ikki yil oldin Nikita do‘stlari bilan “Moskvich”ni to‘liq “yashil” avtomobilga aylantirgan edi. Biroq mashina juda og‘ir bo‘lgan va harakatlanish uchun ko‘p energiya talab qilgan.
Poddubnovning yangi ixtirosida bu kabi kamchiliklar yo‘q: “Fazan”ning og‘irligi 150 kilogramm, batareyalarini quyoshga to‘g‘irlash uchun uni ko‘tarish va bir joydan ikkinchisiga siljitish oson. Avtomobil asosini baggining romi tashkil etadi. Muhandis yigit unga moped g‘ildiraklari va alyuminiy profillardan payvandlangan kuzov karkasini kiygizgan. Yengil kuzov panellari alyuminiyli kompozit listlardan qirqilgan.

Oyna va eshiklari yo‘q qo‘lbola mashina saloniga plastik o‘rindiq va velosiped ruli o‘rnatilgan. Avvaliga bloger o‘z ixtirosiga karting rulini o‘rnatgan, biroq u juda kichiklik qilgan — burish qiyin va boshqarishni murakkablashtirgan.
Muzqaymoq sotadigan mobil do‘konni yodga soladigan burchaksimon konstruksiyaga to‘rtta akkumulyatorni quvvatlantiradigan uchta quyosh paneli o‘rnatilgan. Ularni to‘liq quvvatlantirish uchun Poddubnovning so‘zlariga ko‘ra, to‘qqiz soat kerak bo‘ladi. Shundan so‘ng, “Fazan” soatiga 30 kilometr tezlikda olti soat harakatlana oladi. Quyosh charaqlab turgan havoda avtomobil batareyalarsiz ham harakatlana oladi.

Nikita Poddubnov yozga qadar “Fazan”ini takomillashtirib, uni to‘laqonli avtouyga aylantirish niyatida. Uzunligi ikki metr keladigan uxlash joyi tayyorlab qo‘yilgan: oyoqni yukxonaga uzatib, polning o‘zida yotish mumkin. Biroq hali qilinadigan ishlar ko‘p, bloger o‘z mashinasida Rossiyadan Xitoyga qadar borishni — 3 ming kilometrni bosib o‘tishni rejalashtirgan.
Avvalroq amerikalik talabalar qayta ishlanadigan materiallardan sportkar yaratgani to‘g‘risida xabar berilgandi.
 Rossiyalik konstruktor garov o‘ynab, yerda, havoda va suvda harakatlanadigan mashinani yaratdi (video)